Na temelju članka 86. Zakona o prostornom uređenju (Narodne novine broj 153/13, 65/17, 114/18, 39/19, 98/19 i 67/23), u daljnjem tekstu: Zakon, te temeljem članka 31. Statuta Općine Vidovec, Općinsko vijeće Općine Vidovec, na 35. sjednici održanoj dana 25. veljače 2025. godine donosi

**Odluku o izradi izmjene i dopune**

**Prostornog plana uređenja Općine Vidovec**

***Opće odredbe***

Članak 1.

Donosi se odluka o izradi izmjene i dopune Prostornog plana uređenja Općine Vidovec, u daljnjem tekstu: Odluka.

Donošenjem ove Odluke započinje postupak izrade i donošenja izmjene i dopune Prostornog plana uređenja Općine Vidovec (Službeni vjesnik Varaždinske županije broj 40/05, 14/16 i 12/24), u daljnjem tekstu: izmjena i dopuna Plana.

Nositelj izrade izmjene i dopune Plana je Općina Vidovec, Jedinstveni upravni odjel, u daljnjem tekstu: Nositelj izrade.

Odgovorna osoba Nositelja izrade je čelnik tijela iz stavka 3. ovoga članka.

***Pravna osnova za izradu izmjene i dopune Plana***

Članak 2.

Postupak izrade i donošenja izmjene i dopune Plana temelji se na odredbama članka 86. do članka 112. Zakona, a u skladu s odredbama Pravilnika o prostornim planovima (Narodne novine broj 152/23), u daljnjem tekstu: Pravilnik, i ostalim važećim propisima iz područja prostornog uređenja.

***Razlozi donošenja izmjene i dopune Plana, ciljevi i programska polazišta***

Članak 3.

Ovom Odlukom određuju se razlozi, ciljevi i programska polazišta u okviru kojih se određuju prostorno planska rješenja u postupku izrade izmjene i dopune Plana.

Razlozi za donošenje izmjene i dopune Plana:

1. Usklađenost sa zakonskim i podzakonskim okvirom
   1. Zakonska obveza izrade izmjene i dopune Plana i usklađenje sa Zakonom

Izmjena i dopuna Plana provodi se radi usklađenja sa važećim propisima iz područja prostornog uređenja i transformacije Plana.

Postupak izrade i donošenja izmjene i dopune Plana provodi se sukladno Zakonu, Uredbi o određivanju građevina, drugih zahvata u prostoru i površina državnog i područnog (regionalnog) značaja (Narodne novine broj 37/14 i 154/14), Uredbi o informacijskom sustavu prostornog uređenja (Narodne novine broj 115/15), Pravilniku o prostornim planovima (Narodne novine broj 152/23), ovoj Odluci i drugim podzakonskim propisima iz područja prostornog uređenja te posebnim propisima čije su odredbe od utjecaja na postupak izrade i donošenja izmjene i dopune Plana.

* 1. Usklađenje s planom više razine

Plan se usklađuje sa planom više razine, važećim Prostornim planom Varaždinske županije.

* 1. Usklađenje s planom šireg područja iste razine

Nije primjenjivo.

1. Određivanje novih prostorno planskih rješenja

Određivanje novih prostorno planskih rješenja definirano je sljedećim razlozima:

- usklađivanje sa zakonima, podzakonskim aktima i posebnim propisima koji su stupili na snagu u razdoblju od zadnjih izmjena i dopuna;

- određivanje planskih rješenja sa svojstvima i sadržajima pridruženih sukladno Pravilniku;

- promjene odnosa izgrađenih i neizgrađenih dijelova građevinskih područja temeljem dostupnih podataka o izgrađenim građevinama u proteklom razdoblju (informacijski sustav prostornog uređenja (dalje: ISPU));

- preispitivanje mogućnosti i planiranje novih te proširenja, ukidanja i realokacije postojećih građevinskih područja naselja i građevinskih područja izvan naselja u skladu s incijativama fizičkih i pravnih osoba gdje za to postoje zakonski i prostorni preduvjeti;

- analiza, preispitivanje mogućnosti i promjena namjene površina unutar svih građevinskih područja radi primjene nove zakonske regulative te prema iskazanim interesima pravnih i fizičkih osoba, ukoliko su za to ispunjeni zakonski i prostorni uvjeti;

- izmjene i dopune provedbenih odredbi koje su se u dosadašnjoj primjeni pokazale nedorečene, nepotpune, ograničavajuće i neprovedive, te dopuna istih uvjetima gradnje i uređenja za zahvate u prostoru koji do sada nisu bili regulirani ili nisu bili regulirani u dovoljnoj mjeri.

Osnovni ciljevi i programska polazišta za izradu izmjene i dopune Plana:

- usklađenje sa Zakonom, Pravilnikom i ostalim važećim propisima iz područja prostornog uređenja;

- transformacija Plana, što podrazumijeva proces prelaska u digitalni oblik Plana sa svojstvima i sadržajima pridruženih sukladno Pravilniku, u modulima Informacijskog sustava prostornog uređenja ePlanovi i eEditor, čime će se osuvremeniti, unificirati i digitalizirati PPUO Vidovec, a time i pojednostaviti i olakšati njegova provedba te ubrzati izdavanje akata za gradnju i realizacija investicija na svim razinama upravljanja. Nova tehnologija izrade izmjene i dopune Plana omogućit će unošenje svih relevantnih prostornih podataka te njihovu analizu i usporedbu;

- definiranje organizacije prostora, građevinskih područja, podjele prostora po namjeni te uvjeta gradnje i uređenja prostora sa sadržajima pridruženih sukladno Pravilniku.

***Obuhvat izmjene i dopune Plana***

Članak 4.

Obuhvat izmjena i dopuna Plana obuhvaća ukupno administrativno područje Općine Vidovec prikazan je u ISPU sustavu ePlanovi – Geometrija plana.

***Sažeta ocjena stanja u obuhvatu izmjene i dopune Plana***

Članak 5.

Prostorni plan uređenja Općine Vidovec u primjeni je od 2005. godine, a u proteklom je razdoblju mijenjan i dopunjavan odlukama predstavničkog tijela kako je to navedeno u članku 1. ove Odluke. Planom je za područje obuhvata utvrđena podjela prostora po namjeni s uvjetima provedbe svih zahvata u prostoru, mjere očuvanja te zaštite prostora.

Važeći Prostorni plan uređenja Općine Vidovec izrađen je korištenjem digitalnih tehnologija koje ne omogućuju kvalitetnu analizu prostornih podataka u njegovoj izradi te, što je još važnije, korisnicima prostora ne omogućuju jednostavan i vjerodostojan uvid u kartografske prikaze i normativni dio plana.

Ovim izmjenama i dopunama Plana planira se izvršiti usklađenje sa važećim propisima iz prostornog uređenja, u skladu sa istaknutim razlozima, ciljevima i programskim polazištima.

***Popis sektorskih strategija i drugih dokumenata u skladu s kojima se utvrđuju zahtjevi za izradu izmjene i dopune Plana***

Članak 6.

Sektorske strategije, planovi, studije i drugi dokumenti doneseni na temelju posebnih propisa koji sadrže strateška usmjerenja te programi i planovi pojedinih sektora od utjecaja za izradu Plana u skladu s kojima javnopravna tijela utvrđuju zahtjeve za izradu Plana su:

- sve važeće strategije i planovi lokalne razine, sektorske studije i drugi akti zaštite okoliša, prirode i kulturnih dobara za područje Općine, kao i sektorske studije regionalnog značaja koje se odnose na područje Općine;

- podaci, planske smjernice i propisani dokumenti koje će dostaviti nadležna tijela i pravne osobe s javnim ovlastima iz svog djelokruga.

***Način pribavljanja stručnih rješenja za izradu izmjene i dopune Plana***

Članak 7.

Stručna rješenja za izradu izmjena i dopuna Plana izrađuje stručni izrađivač, ovlašten za obavljanje stručnih poslova prostornog uređenja, u suradnji s Nositeljem izrade.

Prilikom izrade stručnih rješenja koristit će se podaci, planske smjernice i propisani dokumenti koje će dostaviti nadležna tijela i pravne osobe s javnim ovlastima iz svog djelokruga, te programska rješenja i stručne podloge koje posjeduje i na raspolaganju su Općini Vidovec.

Ukoliko se u postupku izrade nacrta prijedloga izmjene i dopune Plana pokaže potreba za posebnim tehničkim rješenjima izvan ovlasti koje po zakonu ima stručni izrađivač, navedena rješenja će se pribaviti u postupku izrade izmjene i dopune Plana, u vidu posebne stručne podloge.

***Popis javnopravnih tijela određenih posebnim propisima, koja daju zahtjeve za izradu izmjene i dopune Plana iz područja svog djelokruga, te drugih sudionika i korisnika prostora koji trebaju sudjelovati u izradi izmjene i dopune Plana***

Članak 8.

Poziv na dostavu zahtjeva za izradu izmjene i dopune Plana uputit će se sljedećim javnopravnim tijelima:

* 1. Varaždinska županija, Upravni odjel za prostorno uređenje i graditeljstvo, HR-42000 Varaždin, Ulica Stanka Vraza 4.
  2. Županijska uprava za ceste Varaždinske županije, HR-42000 Varaždin, Ljudevita Gaja 4.
  3. HŽ INFRASTRUKTURA d.o.o., Sektor za razvoj, pripremu i provedbu investicija i EU fondova, HR-10000 Zagreb, Mihanovićeva ulica 12.
  4. Hrvatske vode, VGO za Muru i gornju Dravu, HR-42000 Varaždin, Međimurska 26b.
  5. HRVATSKI TELEKOM d.d., HR-10000 Zagreb, Radnička cesta 21.
  6. OT-OPTIMA TELEKOM d.d., HR-10000 Zagreb, Bani 75a.
  7. A1 HRVATSKA d.o.o., HR-10000 Zagreb, Vrtni put 1.
  8. TELE2 d.o.o., HR-10000 Zagreb, Josipa Marohnića 1.
  9. METRONET TELEKOMUNIKACIJE d.d., HR-10000 Zagreb, Ulica Grada Vukovara 269/d.
  10. Hrvatska regulatorna agencija za mrežne djelatnosti, HR-10110 Zagreb, Ulica Roberta Frangeša Mihanovića 9.
  11. Hrvatske šume d.o.o., Uprava šuma Podružnica Koprivnica, HR-48000 Koprivnica, Ivana Meštrovića 28.
  12. Ministarstvo unutarnjih poslova, Ravnateljstvo civilne zaštite, Područni ured civilne zaštite Varaždin, Služba inspekcijskih poslova Varaždin, HR-42000 Varaždin, Kratka 1/IV.
  13. TERMOPLIN d.d., HR-42000 Varaždin, Vjekoslava Spinčića 80.
  14. PLINACRO d.o.o., HR-10000 Zagreb, Savska cesta 88a.
  15. INA-INDUSTRIJA NAFTE d.d., Istraživanja i proizvodnje nafte i plina, HR-10020 Zagreb, Lovinčićeva 4.
  16. JANAF d.d., HR-10000 Zagreb, Miramarska cesta 24.
  17. Ministarstvo poljoprivrede, šumarstva i ribarstva, Uprava za poljoprivredno zemljište, biljnu proizvodnju i tržište, HR-10000 Zagreb, Ulica grada Vukovara 78.
  18. Ministarstvo prostornoga uređenja, graditeljstva i državne imovine, Uprava za upravljanje i raspolaganje nekretninama, HR-10000 Zagreb, Ulica Republike Austrije 20.
  19. Ministarstvo kulture i medija, Uprava za zaštitu kulturne baštine, Konzervatorski odjel u Varaždinu, HR-42000 Varaždin, Gundulićeva 2.
  20. VARKOM d.o.o., HR-42000 Varaždin, Trg bana Jelačića 15.
  21. Grad Varaždin, HR-42000 Varaždin, Trg slobode 12/II.
  22. Općina Sračinec, HR-42209 Sračinec, Varaždinska 188.
  23. Općina Petrijanec, HR-42206 Petrijanec, Trg Svetog Petra 1.
  24. Općina Maruševec, HR-42243 Maruševec, Čalinec 52.
  25. Grad Ivanec, HR-42240 Ivanec, Trg hrvatskih Ivanovaca 9b.
  26. Općina Beretinec, HR-42201 Beretinec, Trg hrvatskih branitelja 1.
  27. Hrvatski operator prijenosnog sustava d.d., Sektor za razvoj, priključenja, izgradnju i upravljanje imovinom, HR-10000 Zagreb, Kupska 4.
  28. HEP-Operator distribucijskog sustava d.o.o., Elektra Varaždin, HR-42000 Varaždin, Kratka 3.
  29. Hrvatske ceste d.o.o., Sektor za održavanje i promet, Poslovna jedinica Varaždin, Tehnička ispostava Varaždin, HR-42000 Varaždin, Kralja Petra Krešimira IV 25.
  30. Ministarstvo obrane, Uprava za materijalne resurse, Sektor za vojnu infrastrukturu i zaštitu okoliša, Služba za vojno graditeljstvo i energetsku učinkovitost, HR-10000 Zagreb, Trg kralja Petra Krešimira IV 1.
  31. HEP-Proizvodnja d.o.o., HR-10000 Zagreb, Ulica grada Vukovara 37.

Poziv na dostavu zahtjeva za izradu izmjene i dopune Plana uputit će se i drugim sudionicima i korisnicima prostora koji sudjeluju u izradi izmjene i dopune Plana:

1. Javna ustanova za regionalni razvoj Varaždinske županije, HR-42000 Varaždin, Ulica Stanka Vraza 4.
2. Agencija za ugljikovodike, HR-10000 Zagreb, Miramarska cesta 24.
3. Zavod za prostorno uređenje Varaždinske županije, HR-42000 Varaždin, Mali plac 1.
4. HRVATSKE VODE, Direkcija, HR-10000 Zagreb, Ulica grada Vukovara 220.
5. ČISTOĆA d.o.o., HR-42000 Varaždin, Ulica Ognjena Price 13.
6. Javna ustanova za upravljanje zaštićenim dijelovima prirode Varaždinske županije, HR-42000 Varaždin, Ulica Stanka Vraza 4.

Rok za dostavu zahtjeva je 30 dana od zaprimanja poziva za dostavu zahtjeva.

Ako javnopravno tijelo ne dostavi zahtjeve u roku iz prethodne alineje, smatra se da zahtjeva nema.

Zahtjevi se predaju kroz ISPU sustav ePlanovi, elektroničkom poštom, poštom ili osobno na adresu: Trg svetog Vida 9, 42205 Vidovec.

***Dinamika s fazama izrade izmjene i dopune Plana***

Članak 9.

- dostava zahtjeva, podataka, planskih smjernica i propisanih dokumenata za izradu izmjena i dopuna Plana: trideset (30) dana od dana zaprimanja poziva za dostavu zahtjeva;

- izrada Nacrta prijedloga izmjena i dopuna Plana: devedeset (90) dana po dostavi zaprimljenih zahtjeva i smjernica, te svih potrebnih stručnih podloga odabranom stručnom izrađivaču.

Daljnja dinamika i faze izrade i donošenja izmjene i dopune Plana utvrđeni su Zakonom.

Kao krajnji rok završetka izrade prostornog plana utvrđuje se 01.12.2025., a koji se može produžiti ukoliko dođe do nepredviđenih razrada, usuglašavanja i drugih stručnih poslova tijekom izrade Plana.

***Izvori financiranja izrade izmjene i dopune Plana***

Članak 10.

Izrada izmjene i dopune Plana financirati će iz proračuna Općine Vidovec odnosno iz drugih izvora sukladno Zakonu.

***Druga pitanja značajna za izradu izmjene i dopune Plana***

Članak 11.

Sukladno člancima 90., 91. i 92. Zakona, javnopravna tijela i drugi sudionici pozvani od Nositelja izrade na izdavanje zahtjeva za izradu izmjene i dopune Plana, obavezna su u zahtjevu za izradu izmjene i dopune Plana, Nositelju izrade dostaviti popis i navesti odredbe propisa, sektorskih strategija, planova, studija i drugih dokumenata propisanih posebnim zakonima na kojima se temelje zahtjevi, te sve raspoložive podatke i drugu dokumentaciju iz svojega djelokruga, koji su potrebni za izradu prostornog plana, a koji nisu sadržani u informacijskom sustavu (ISPU modul ePlanovi-editor).

Grafički podaci se dostavljaju u vektorskom formatu (dxf, dwg, shp ili drugi vektorski format prilagođen ISPU modulu - ePlanovi editor), a tekstualni podaci se dostavljaju u digitalnom pdf ili doc formatu.

Javnopravno tijelo ne može zahtjevima za izradu prostornog plana postavljati uvjete kojima bi se mijenjali sadržaj, ciljevi i/ili programska polazišta za izradu prostornog plana određeni ovom Odlukom.

Javnopravno tijelo u svrhu davanja zahtjeva za izradu prostornog plana ne može zahtijevati od Nositelja izrade plana ili stručnog izrađivača izradu i podnošenje dokumenata ili pribavljanje podatka iz njegova upravnog područja.

Sukladno članku 101. Zakona, javnopravna tijela koja su trebala dati zahtjeve za izradu izmjene i dopune Plana, sudjeluju u javnoj raspravi davanjem mišljenja o prihvaćanju tih zahtjeva, odnosno mišljenja o primjeni posebnog propisa i/ili dokumenta koji je od utjecaja na Plan, pri čemu se ne mogu postavljati novi ili drukčiji uvjeti od onih koji su dani u zahtjevima za izradu nacrta izmjene i dopune Plana.

Mišljenje prema kojemu određeni dio izmjene i dopune Plana nije u skladu sa zahtjevima javnopravnog tijela mora biti obrazloženo. U suprotnom nositelj izrade nije dužan takvo mišljenje razmatrati.

***Prijelazne i završne odredbe***

Članak 12.

Ova Odluka stupa na snagu osmog dana od dana objave u Službenom vjesniku Varaždinske županije.

Općina Vidovec će po objavi u Službenom vjesniku Varaždinske županije ovu Odluku objaviti sukladno člancima 86. i 88. Zakona.

KLASA: 350-03/25-10/01

URBROJ: 2186-10-01/1-25-05

Vidovec, 25.02.2025.

PREDSJEDNIK OPĆINSKOG VIJEĆA

Krunoslav Bistrović